b'\n_START_ARTICLE_\nDopamin\n_START_SECTION_\nFiziologija\n_START_PARAGRAPH_\nNevrone, v katerih nahajamo dopamin kot \xc5\xbeiv\xc4\x8dni prena\xc5\xa1alec, imenujemo dopaminergi\xc4\x8dni nevroni. Nahajajo se v osrednjem \xc5\xbeiv\xc4\x8devju, zlasti v srednjih mo\xc5\xbeganih. Ta nevrotransmiter po\xc5\xbeivljajo\xc4\x8de vpliva na srce, krvni obtok in presnovo. Mobilizira lahko energijske vire telesa. U\xc4\x8dinek: smo dejavni, \xc5\xbeivahni in dobre volje. Dopamin spodbuja mi\xc5\xa1ljenje, \xc4\x8de ga je veliko, lahko vodi tudi v prekomerno domi\xc5\xa1ljijo, ki se ka\xc5\xbee v kratkotrajnih dnevnih sanjarijah. Preveliko pomanjkanje lahko povzro\xc4\x8da nemotiviranost, brezvoljnost, tudi \xc4\x8dustveno praznino._NEWLINE_Med drugim vplivajo dopaminergi\xc4\x8dni nevroni na ekstrapiramidalno motoriko. Tukaj najverjetneje ti\xc4\x8di povezava s Parkinsonovo boleznijo. Dopamin je pomemben tudi pri razvoju psihoz, pri uravnavanju hormonskega sistema ter pri uravnavanju prekrvljenosti trebu\xc5\xa1nih organov - vpliva zlasti na ledvice.'